Осим честих школских крстарења и флотних вежби, те присуства бојног брода "Радецки" на морнаричкој смотри у Портсмуту 24. јуна 1911. пригодом крунисања краља Џорџа V, суделовали су у неким међународним акцијама у доба балканских ратова, првобитно у Егејском мору, а после уз обале Црне Горе и Албаније. У рату су прилично неактивни, осим суделовања у бомбардовањима Анконе, Сенегалије и Потенце 24. маја 1915. Прије тога "СМС Радецки" је неутрализирао француску битницу на Ловћену у октобру 1914. Крај рата их затече усидрене у Пули. "Зрињи" и "Радецки" напуштају Пулу под заставом Државе СХС и беже у Сплит под заштиту америчке ратне морнарице, али су Американци ипак предали бродове Италијанима. Сви су додељени Италији, два су изрезана 1921, а "Радецки" 1926.